b'\n_START_ARTICLE_\nSahelska kraljestva\n_START_PARAGRAPH_\nSahelska kraljestva so bila kraljestva sahelske, podsaharske Afrike. Nastala so na obmo\xc4\x8dju, ki je bilo primerno izhodi\xc5\xa1\xc4\x8de za trgovanje preko pu\xc5\xa1\xc4\x8dave, zlasti s sredozemskimi ljudstvi. Velika koli\xc4\x8dina tovornih \xc5\xbeivali, kot so konji in kamele, jim je omogo\xc4\x8dala promet med posameznimi deli dr\xc5\xbeave, u\xc4\x8dinkovito bojevanje in zmo\xc5\xbenost potovanja \xc4\x8dez Saharo. Sahelski imperiji so bili decentralizirane dr\xc5\xbeavne tvorbe, katerih posamezna mesta so imela veliko avtonomijo. Dru\xc5\xbeba je temeljila na matrilinealni ureditvi._NEWLINE_Kraljestva Sahela so zasedala ozemlja med Saharo na severu in gozdnatimi povr\xc5\xa1inami na jugu, kjer sta se v tistem \xc4\x8dasu nahajali kraljestvi A\xc5\xa1antov in Jorub.\n_START_SECTION_\nZgodovina\n_START_PARAGRAPH_\nPrva izmed sahelskih dr\xc5\xbeav je bilo Gansko kraljestvo med 10. in 13. stoletjem. Svoje mesto je na\xc5\xa1lo na obmo\xc4\x8dju dana\xc5\xa1njega Senegala in Mavretanije. Porazili so ga almoravidski osvajalci, sledilo pa je ve\xc4\x8d kratkotrajnih dr\xc5\xbeavnih tvorb vse do nastanka Malijskega imperija v dana\xc5\xa1njem Nigru in Maliju ob reki Niger. Obstajal je ve\xc4\x8dino 15. stoletja, ob koncu tega pa razpadel na manj\xc5\xa1e dr\xc5\xbeave. Najpomembnej\xc5\xa1i izmed slednjih pa je bil Songajski imperij, ki se je do 16. stoletja razvil \xc4\x8dez ozemlje od dana\xc5\xa1njega Kameruna do Magreba ter je predstavljal najve\xc4\x8djo dr\xc5\xbeavo v zgodovini Afrike. Njegov propad je sledil v 17. stoletju. Nekoliko vzhodneje se je razvila dr\xc5\xbeava Kanem-Bornu, na zahodu pa ve\xc4\x8d mestnih dr\xc5\xbeav ljudstva Hausa. Med temi in ve\xc4\x8djo Kanem-Bornu so obstajala trenja. V za\xc4\x8detku 19. stoletja pa se je razvil Fulanski imperij in leta 1810 prevzel nadzor nad hau\xc5\xa1kimi dr\xc5\xbeavami ter centraliziral sistem. Novi imperij in dr\xc5\xbeava Kanem-Bornu sta obstajali v so\xc5\xbeitju vse do prihoda Evropejcev, ko je bila celotna regija razdeljena med Francijo in Zdru\xc5\xbeeno kraljestvo.'